**Julkista palveluvelvoitetta koskeva korvaus Rikosuhripäivystyksen toiminnassa**

Rikoksen uhrin oikeuksia, tukea ja suojelua koskevista vähimmäisvaatimuksista annettu direktiivi 2012/29/EU edellyttää jäsenvaltioiden huolehtivan, että rikoksen uhrilla on tarpeiden mukaan mahdollisuus käyttää uhrien tukipalveluita. Uhrin oikeudesta tukipalveluihin ja palveluiden vähimmäissisällöstä on säädetty uhridirektiivin 8 ja 9 artikloissa. Näiden ns. uhrien yleisten tukipalveluiden on tarjottava vähintään uhrin oikeuksien käytön kannalta olennaista neuvontaa ja tukea, tietoa erityistukipalveluista ja niihin ohjaamisen, emotionaalista tukea, rikoksista johtuviin taloudellisiin ja käytännön kysymyksiin liittyvää neuvontaa sekä ennaltaehkäisevää neuvontaa.

**Oikeusministeriö on määritellyt uhrien yleisten tukipalvelujen tuottamisen ns. SGEI-palveluksi, josta on 27.12.2017 annettu Rikosuhripäivystyksen toimintaan julkinen palveluvelvoite vuosille 2018-2027.** Kyse on EU-oikeudellisen käsitteen mukaisesta yleishyödyllisestä palvelusta, joita markkinat eivät pysty tuottamaan ilman julkisia toimia tai eivät tuottaisi niitä vaadituin ehdoin. Kymmeneksi vuodeksi annettu palveluvelvoite turvaa uhridirektiivin mukaisten tukipalveluiden jatkuvuuden ja vakiinnuttaa Rikosuhripäivystyksen toiminnan rahoituksen. Toimeksiantoon sovelletaan EU:n komission päätöstä 2012/21/EU Euroopan Unionin toiminnasta tehdyn sopimuksen 106 artiklan 2 kohdan määräysten soveltamisesta tietyille yleiseen taloudellisiin tarkoituksiin liittyviä palveluja tuottaville yrityksille korvauksena julkisista palveluista myönnettävään valtiontukeen.

Palveluvelvoitteen suorittamisesta maksettavasta korvauksesta tehdään vuosittain valtionavustuspäätös, joka perustuu eduskunnan talousarvioesitykseen. Valtionavustus maksetaan momentilta 25.01.50. Oikeusministeriö on 2.1.2018 myöntänyt Rikosuhripäivystyksen koordinaatiojärjestönä toimivalle Suomen Mielenterveysseuralle 3 950 000 euroa käytettäväksi yleisavustuksena Rikosuhripäivystyksen toimintaan rikosten uhrien yleisten tukipalveluiden tuottamista koskevan palveluvelvoitteen korvaukseksi vuonna 2018. Avustusta ei saa käyttää todistajiin tai erityisryhmiin kohdennettaviin tukimuotoihin, jotka eivät kuulu uhridirektiivin mukaisiin yleisiin tukipalveluihin. Päätöksessä on muitakin avustuksen maksamista ja käyttöä koskevia tarkempia ehtoja.

Valtionavustusjärjestelmän kehittäminen on ollut oikeusministeriön tulostavoitteena vuonna 2017. Käyttöön otettu SGEI-menettely helpottaa valtionavustusprosessia. Avustusta ei tarvitse ilmoittaa vuosittain haettavaksi. Lisäksi pienet ja keskisuuret SGEI-järjestelyt on vapautettu ennakkoilmoitusvelvollisuudesta komissiolle.